text: Intet tyder på forbrydelse bag eksplosionsbrand i spillehal
  01 oktober 2019 kl. 09.22
  Et lig, der fredag aften blev fundet i en udbrændt spillehal i Padborg, er nu identificeret.
  Branden i spillehallen på Industrivej i Padborg blev opdaget fredag formiddag. Der var tale om en eksplosionsagtig brand, der hurtigt overtændte bygningen. 
  Branden kom først under kontrol hen på eftermiddagen, og fredag aften blev der fundet en omkommet person i den nedbrændte bygning.
  Syd- og Sønderjyllands Politi oplyser tirsdag formiddag, at den omkomne nu er identificeret, og de pårørende er blevet underrettet.
  Da intet tyder på en forbrydelse, ønsker politiet ikke at oplyse nærmere om hverken den omkomnes tilknytning til spillehallen eller køn og alder.
  Kommunikationsafdelingen hos Syd- og Sønderjyllands Politi meddeler til TV SYD, at der heller ikke senere vil blive givet oplysninger om årsagen til, at branden opstod.
  